CELEX: 
Language: ro
Date: 2009-09-26 00:00:00
Title: 2009/639/CE: Decizia Parlamentului European din 23 aprilie 2009 referitoare la descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea VIII – Ombudsmanul European#Rezoluția Parlamentului European din 23 aprilie 2009 conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea VIII – Ombudsmanul European

26.9.2009   
            
            
               RO
            
            
               Jurnalul Oficial al Uniunii Europene
            
            
               L 255/89
            
         
      DECIZIA PARLAMENTULUI EUROPEAN
   
   din 23 aprilie 2009
   referitoare la descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea VIII – Ombudsmanul European
   (2009/639/CE)
   PARLAMENTUL EUROPEAN,
   
               —
            
            
               având în vedere bugetul general al Uniunii Europene pentru exercițiul financiar 2007 (1),
            
         
               —
            
            
               având în vedere conturile anuale finale ale Comunităților Europene pentru exercițiul financiar 2007 – Volumul I (C6-0423/2008) (2),
            
         
               —
            
            
               având în vedere Raportul anual al Ombudsmanului European, prezentat autorității care acordă descărcarea de gestiune, referitor la auditurile interne efectuate în 2007,
            
         
               —
            
            
               având în vedere Raportul anual al Curții de Conturi referitor la execuția bugetului privind exercițiul financiar 2007, însoțit de răspunsurile instituțiilor (3),
            
         
               —
            
            
               având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (4),
            
         
               —
            
            
               având în vedere articolul 272 alineatul (10) și articolele 274, 275 și 276 din Tratatul CE,
            
         
               —
            
            
               având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
            
         
               —
            
            
               având în vedere articolul 71 și anexa V la Regulamentul său de procedură,
            
         
               —
            
            
               având în vedere raportul Comisiei pentru control bugetar (A6-0156/2009),
            
         
               1.
            
            
               acordă Ombudsmanului European descărcarea de gestiune pentru execuția bugetului aferent exercițiului financiar 2007;
            
         
               2.
            
            
               își prezintă observațiile în cadrul rezoluției de mai jos;
            
         
               3.
            
            
               încredințează Președintelui sarcina de a transmite prezenta decizie împreună cu rezoluția, ca parte integrantă a acesteia, Consiliului, Comisiei, Curții de Justiție, Curții de Conturi, Ombudsmanului European și Autorității Europene pentru Protecția Datelor și de a asigura publicarea acestora în Jurnalul Oficial al Uniunii Europene (seria L).
            
         
      
         
            Preşedintele
         
         Hans-Gert PÖTTERING
         
      
      
         
            Secretarul General
         
         Klaus WELLE
         
      
   
   
      (1)  JO L 77, 16.3.2007.
   
      (2)  JO C 287, 10.11.2008, p. 1.
   
      (3)  JO C 286, 10.11.2008, p. 1.
   
      (4)  JO C 287, 10.11.2008, p. 111.
   
      (5)  JO L 248, 16.9.2002, p. 1.
   
      
         REZOLUȚIA PARLAMENTULUI EUROPEAN
      
      din 23 aprilie 2009
      conținând observațiile care fac parte integrantă din decizia privind descărcarea de gestiune pentru execuția bugetului general al Uniunii Europene aferent exercițiului financiar 2007, Secțiunea VIII – Ombudsmanul European
      PARLAMENTUL EUROPEAN,
      
                  —
               
               
                  având în vedere bugetul general al Uniunii Europene pentru exercițiul financiar 2007 (1),
               
            
                  —
               
               
                  având în vedere conturile anuale finale ale Comunităților Europene pentru exercițiul financiar 2007 – Volumul I (C6-0423/2008) (2),
               
            
                  —
               
               
                  având în vedere Raportul anual al Ombudsmanului European, prezentat autorității care acordă descărcarea de gestiune, referitor la auditurile interne efectuate în 2007,
               
            
                  —
               
               
                  având în vedere Raportul anual al Curții de Conturi referitor la execuția bugetului privind exercițiul financiar 2007, însoțit de răspunsurile instituțiilor (3),
               
            
                  —
               
               
                  având în vedere Declarația de asigurare privind fiabilitatea conturilor și legalitatea și regularitatea operațiunilor subiacente, întocmită de Curtea de Conturi în temeiul articolului 248 din Tratatul CE (4),
               
            
                  —
               
               
                  având în vedere articolul 272 alineatul (10) și articolele 274, 275 și 276 din Tratatul CE,
               
            
                  —
               
               
                  având în vedere Regulamentul (CE, Euratom) nr. 1605/2002 al Consiliului din 25 iunie 2002 privind regulamentul financiar aplicabil bugetului general al Comunităților Europene (5), în special articolele 50, 86, 145, 146 și 147,
               
            
                  —
               
               
                  având în vedere articolul 71 și anexa V la Regulamentul său de procedură,
               
            
                  —
               
               
                  având în vedere raportul Comisiei pentru control bugetar (A6-0156/2009),
               
            
                  1.
               
               
                  constată că în exercițiul financiar 2007 Ombudsmanul European (Ombudsmanul) a dispus de credite de angajament în valoare totală de 8,2 milioane EUR [2006: 7,7 milioane EUR (6)], cu o rată de utilizare de 90,48 %, situându-se sub media celorlalte instituții (93,48 %);
               
            
                  2.
               
               
                  constată că, în perioada 2003-2007, creditele de angajament au crescut constant de la 4,4 milioane EUR la 8,2 milioane EUR (o creștere de aproape 86 %), iar numărul posturilor de la 31 la 57 (+84 %), în timp ce plângerile au crescut de la 2 436 la 3 217 (+32 %), iar numărul anchetelor inițiate de la 253 la 308 (+22 %); constată, de asemenea, că numărul posturilor nu a crescut în ultimii doi ani;
               
            
                  3.
               
               
                  subliniază faptul că Curtea de Conturi a indicat în raportul său anual că, în urma auditului efectuat în această instituție, nu s-a formulat nicio observație semnificativă;
               
            
                  4.
               
               
                  constată că, conform Raportului auditorului intern nr. 08/03, activitatea auditorului intern în 2007 a indicat că „sub rezerva punerii depline în aplicare a acțiunilor convenite […] sistemele de gestiune și de control intern ale instituției sunt eficiente și conferă un nivel rezonabil de certitudine în ceea ce privește atingerea obiectivelor de control în mod consecvent”;
               
            
                  5.
               
               
                  reamintește că Raportul auditorului intern nr. 06/04, realizat în vederea evaluării gradului de conformitate a procedurilor de gestiune și control în stabilirea drepturilor individuale ale personalului, „nu a identificat zone cu risc semnificativ în cadrul procedurilor de gestiune și control, dar a confirmat faptul că instituția trebuie să abordeze câteva probleme specifice”; reamintește, de asemenea, că, urmare a acestui fapt, s-a convenit un plan de acțiune între auditorul intern și instituție, iar termenul pentru punerea sa în aplicare a fost 30 septembrie 2007; salută concluziile auditului de monitorizare efectuat în decembrie 2007, conform căruia toate punctele convenite în planul de acțiune privind gestionarea drepturilor individuale au fost integral puse în aplicare;
               
            
                  6.
               
               
                  constată că auditul de monitorizare al planului de acțiune convenit, privind respectarea normelor de achiziții publice, a demonstrat că, deși s-au înregistrat progrese, Ombudsmanul nu a pus încă integral în aplicare cele două acțiuni restante din Raportul de audit intern nr. 06/03; încurajează Ombudsmanul să procedeze de urgență la punerea integrală în aplicare a acestor acțiuni, așa cum este sugerat de către auditorul intern; salută faptul că, pe baza constatărilor sale, auditorul intern a inclus în programul său de lucru pe 2008 un audit al procesului de achiziții publice și așteaptă rezultatele auditului de monitorizare;
               
            
                  7.
               
               
                  ia act de informațiile incluse de ordonatorul principal de credite delegat în raportul de activitate pe 2007 referitoare la efectuarea unei noi autoevaluări a eficienței cadrului de control intern al serviciilor Ombudsmanului la începutul anului 2008 și la faptul că imaginea de ansamblu dată de acest exercițiu descrie un nivel global satisfăcător de punere în aplicare a standardelor de control intern (88 %, față de 85 % în 2006 și 74 % în 2004);
               
            
                  8.
               
               
                  constată, totodată, că au fost considerate necesare îmbunătățiri ale eficienței în anumite domenii (identificarea funcțiilor sensibile, îmbunătățirea planificării și a programării, indicatori de performanță); încurajează Ombudsmanul să întreprindă toate eforturile pentru a îmbunătăți în continuare eficiența cadrului de control intern al instituției;
               
            
                  9.
               
               
                  constată cu satisfacție că noul acord-cadru de cooperare cu durată nedeterminată dintre Ombudsman și Parlament, intrat în vigoare la 1 aprilie 2006, a început să dea randament în 2007; constată, de asemenea, că acest acord privește furnizarea anumitor servicii administrative, inclusiv clădiri, TI, comunicații, consiliere juridică, servicii medicale, formare profesională, traduceri și interpretariat;
               
            
                  10.
               
               
                  felicită Ombudsmanul pentru eforturile sale continue de a dezvolta relații interinstituționale cu alte organisme (îndeosebi cu OPOCE, SEA și EPSO) și cu Centrul de Traduceri; constată că 70 % din cheltuielile operaționale au fost angajate și executate în baza cooperării interinstituționale;
               
            
                  11.
               
               
                  constată cu satisfacție punerea în aplicare cu succes din mai 2007 a reorganizării serviciului juridic, asigurând monitorizarea efectivă a gestiunii anchetelor și a pregătirii deciziilor, precum și un ritm susținut al acestora;
               
            
                  12.
               
               
                  observă că, conform propriului raport anual, Ombudsmanul se confruntă cu mai puține dificultăți decât în anii anteriori în ceea ce privește recrutarea de avocați calificați și rata ridicată de rotație a personalului;
               
            
                  13.
               
               
                  salută adoptarea de către Ombudsman la 14 decembrie 2007 a unei decizii privind declarația de interese anuală a Ombudsmanului; constată cu satisfacție că această declarație este publicată pe site-ul Ombudsmanului;
               
            
                  14.
               
               
                  felicită Ombudsmanul pentru aderarea, la 2 iunie 2008, la Acordul interinstituțional din 25 mai 1999 dintre Parlamentul European, Consiliu și Comisie privind investigațiile interne desfășurate de Oficiul European de Luptă Antifraudă (OLAF) (7) în aplicarea sistemului stabilit prin Regulamentul (CE) nr. 1073/1999 (8); constată cu satisfacție că, la aceeași dată, Ombudsmanul a adoptat o decizie privind condițiile pentru investigațiile interne în raport cu prevenirea fraudelor, a corupției și a oricărei activități ilegale ce dăunează intereselor Comunității;
               
            
                  15.
               
               
                  solicită Ombudsmanului să includă în următorul său raport de activitate (exercițiul financiar 2008) un capitol care să prezinte în detaliu măsurile luate în cursul anului ca urmare a deciziilor anterioare de descărcare de gestiune adoptate de Parlament, care să includă posibile explicații pentru cazurile în care nu a urmat recomandările făcute;
               
            
                  16.
               
               
                  constată că, în pofida modificărilor aduse Regulamentului financiar, normele sale privind achizițiile publice rămân excesiv de greoaie pentru instituțiile mai mici, cum este Ombudsmanul, în special cu privire la procedurile de ofertare pentru contractele cu o valoare relativ mică; invită Comisia ca, în viitor, atunci când desfășoară activitățile preliminare elaborării de propuneri de modificare a Regulamentului financiar, să consulte pe larg Secretarul General al Ombudsmanului și secretariatul acestuia pentru a se asigura că preocupările acestora sunt luate pe deplin în considerare la elaborarea proiectului final.
               
            
         (1)  JO L 77, 16.3.2007.
      
         (2)  JO C 287, 10.11.2008, p. 1.
      
         (3)  JO C 286, 10.11.2008, p. 1.
      
         (4)  JO C 287, 10.11.2008, p. 111.
      
         (5)  JO L 248, 16.9.2002, p. 1.
      
         (6)  2005: 7,2 milioane EUR.
      
         (7)  JO L 136, 31.5.1999, p. 15.
      
         (8)  Regulamentul (CE) nr. 1073/1999 al Parlamentului European și al Consiliului din 25 mai 1999 privind investigațiile efectuate de Oficiul European de Luptă Antifraudă (OLAF) (JO L 136, 31.5.1999, p. 1).